একদিন বিকেলে মাইকিং হচ্ছে- ‘ভাইসব, ভাইসব, আগামীকাল বাদ মাগরিব করিমগঞ্জ মাঠে এক বিশাল ওয়াজ মাহফিলের আয়োজন করা হয়েছে। উক্ত মাহফিলে প্রধান বক্তা হিসেবে উপস্থিত থাকবেন বিশ্ববিখ্যাত মোফাচ্ছিরে কুরআন আল্লামা মনোয়ার হোসাইন। আপনারা দলে দলে উক্ত মাহফিলে অংশ গ্রহণ করে দুজাহানের অশেষ নেকি হাসিল করুন।’ মাগরিবের সময় মসজিদে কালামের সাথে দেখা হয়। জাফরকে সে জানায়- আগামীকাল রহমতগঞ্জ থেকে একসাথে তারা ১০-১৫ জন মাহফিলে যাবে। কালাম জিজ্ঞাসা করলো সে যাবে কিনা? জাফর বলল- আব্বাকে জিজ্ঞাসা করে যাবো। কালাম বললো যদি যাও, তাহলে মাগরিবের নামাজ এখানে পড়বে। আমরা একসাথে যাবো। জাফর তার বাবার কাছ থেকে অনুমতি নিয়েছে। পরদিন মাগরিবের সালাত আদায় করার পর দেখতো পেলো ১০-১৫ জন তার গ্রামেরই ছেলে আলম, সবুজ, হাসানও আছে। তারা প্রস্তুত মাহফিলে যেতে। করিমগঞ্জ রহমতগঞ্জ থেকে প্রায় ৭-৮ কিলোমিটার দূরে। পায়ে হেঁটে এবং বাসে করে এক ঘণ্টার মধ্যে কলেজে মাঠের কিছুটা কাছাকাছি পৌঁছাতেই তারা মাইকের আওয়াজ শোনতে পেলো। মাইকে ইতোমধ্যে ঘোষণা হচ্ছে, এখন আপনাদের মাঝে বক্তব্য নিয়ে আসছেন আন্তর্জাতিক খ্যাতিসম্পন্ন মোফাচ্ছেরে কুরআন প্রখ্যাত আলেমে দ্বীন আল্লামা মনোয়ার হোসাইন। সাথে সাথেই হাজার হাজার লোকের নারায়ে তাকবির আল্লাহু আকবার ধ্বনি যেনো আকাশ বাতাস প্রকম্পিত করছে। এতো মানুষ কখনো একসাথে দেখেনি জাফর। কখনো শোনেনি আল্লাহাকে ভালোবাসে আল্লাহর শ্রেষ্ঠত্ব ঘোষণার এতো তেজোদীপ্ত শ্লোগান। অন্যরকম এক ভালো লাগলো তার। কিছুদিন আগে যে দুইজন ভাই তাদের বড় মসজিদে গিয়েছিলেন মেহমান হিসেবে তাদেরকেও সেখানে দেখলেন দায়িত্ব পালন করতে। বক্তার সুকণ্ঠ আর কোরআন হাদিস থেকে নবী-রাসূলদের ঘটনা, রাষ্ট্রীয় জীবনে নানা অনিয়ম, ইসলাম থেকে মানুষের দূরে সরে যাওয়ার ঘটনার বর্ণনা যেনো মন্ত্রমুগ্ধের মতো নীরব হয়ে শোনছিল হাজার হাজার জনতা। কোনো মানুষ এতো সুরেলাভাবে কথা বলতে পারে, বক্তৃতা করতে পারে জানা ছিলো না তার। বক্তার আবেগপ্রবণ বক্তব্যের মাঝে শ্লোগানমুখর হয়ে ওঠে জনতা। কিন্তু এ রকম শ্লোগান আগে কখনও শোনেনি সে। মাহফিল শেষ হলে বাড়িতে ফিরলো জাফর। ভাবে, এখন থেকে এক ওয়াক্ত নামাজও কাজা করা যাবে না। কুরআন শিখতে হবে। একজন ভালো মানুষ হতে হবে।